Dragi moji sedmošolci!

Dolgo se že nismo videli. Pogrešam vas in naše vedno zanimive in smeha polne ure slovenščine, pa naše dolgo branje in »Iskanje Eve«, vaše humorne pripombe in »teženje« z zeleno barvo. Držim pesti, da ste vsi vi in vsi vaši domači zdravi in da vam pouk na daljavo ne povzroča prevelikih težav. Ker vem, da ste zelo pridni, verjamem, da delo pri slovenščini poteka resno, sproti in po vaših najboljših močeh. Le tako naprej. Če se bo kadarkoli pojavila težava v zvezi s slovenščino, mi lahko vedno pišete (ali pa naj to storijo vaši starši) na naslov: mateja.stamulak@gmail.com.

Kot ste že sedaj vajeni, vam tudi za ta teden pošiljam navodila, v katerih vam nalagam delo. V tem tednu vam prilagam še rešitve vseh učnih listov, ki ste jih reševali do sedaj – vzemite si čas in preglejte svoje delo (če karkoli ne bi bilo jasno, me kontaktirajte in bomo razjasnili).

Prav tako vas prosim, da mi spise o Robinsonu, ki ste jih pisali v prejšnjem tednu, pofotografirate in pošljete po e-pošti.

V tem tednu je posebnost tudi priprava na govorni nastop, ki ga boste opravljali, takoj ko bo mogoče – res držim pesti, da čimprej v razredu.

Bodite dobro še naprej, bodite strpni do vseh družinskih članov in ostanite zdravi in pozitivni. Vse bo še dobro.

Lepo vas pozdravljam,

Mateja

P.s.: Če vam ostane kaj časa, ne pozabite na bralno značko – vzemite z vaših knjižnih polic kakšno knjigo, prepričana sem, da se povsod najde kakšna zanimiva – mi jo boste predstavili, ko se vrnemo v normalno življenje.